Asoeɛ a Wɔhwɛ Nnuane Ho Nsɛm so wɔ Ghana, FDA de abɛto ɔmanfoɔ nyinaa anim sɛ ɔhaw biara nni akokɔnam ne mogyanam ahodoɔ a wɔakra aba ɔman yi mu no ho na mmom deɛ nnipa binom rekeka sɛ ɛnam no nyɛ papa no nyinaa yɛ atosɛm.
Wɔde nsɛm yi nyinaa bɛtoo dwa ɛsiane amanebɔ binom a nsɛntwerɛfoɔ binom de bɛtoo dwa sɛ nnipa bi akra nam a aporɔ aba ɔman yi mu no.
Nnipa a na wɔrebɔ soboɔ yi kaa sɛ, ɛnam ahodoɔ a ɛwɔ ɛdwa so wɔ ɔman yi mu no yɛ mmoa a wɔkum wɔn bɛyɛ afe nie nam. Wɔde kaa ho sɛ, ɛsiane sɛ wɔpɛ sɛ wɔkora nam yi so kyɛre yie pa ara nti, wɔde nnuro binom ahyɛ nam no sɛdeɛ ɛbɛyɛ a ɛnsɛe na saa nnuro yi bɛtumi akɔfa ɔhaw kɛseɛ pa ara abrɛ onipa biara a ɔbɛdi nam no bi.
Yei nam so ama Asoeɛ a Wɔhwɛ Nnuane Ho Nsɛm so wɔ Ghana no abɛbɔ nsɛm yi agu koraa. Wɔkyerɛɛ mu sɛ, akokɔnam ne mogyanam ahodoɔ a wɔkra ba ɔman yi mu no nyinaa di kan fa nhwehwɛmu ahodoɔ mu ansa na wɔama kwan ama no aba dwa ahodoɔ so. Yei nti, wɔbɔ mmɔden pa ara sɛ ɛnam biara a ɛbɛba dwa no so yɛ deɛ ɔhaw biara nni ho.
Afei, wɔka kaa ho sɛ, akwan ahodoɔ a wɔfa so hwehwɛ ɛnam yi mu ne sɛ, wɔbisa akwannya krataa a ɛdi adanseɛ sɛ ɛnam no yɛ papa, wɔsan nso gye krataa a ɛkyerɛ sɛ adɔkotafoɔ a wɔhwɛ mmoa ho nsɛm so no agye atom sɛ saa aboa a wɔakum no no te apɔ na ɔhaw biara nni ne ho wɔ baabi a ɛfiri reba no. Ɛno akyi no, wɔsan gye akwannya krataa firi Asoeɛ a Ɛhwɛ Mmoa a Wɔkra Wɔn Firi Amanɔne ba Ghana ho nsɛm so no hɔ wɔ Ghana ha.
Sɛdeɛ ɛbɛyɛ na wɔatumi aboa ɔmanfoɔ ama wɔate asɛm yi ase yie na wɔaka wɔn akoma ato wɔn yam nti, FDA no kaa nhyehyɛeɛ pa a wɔyɛɛ no 2018 mu no ho asɛm de yɛɛ nhwɛsoɔ sɛ, wɔahyɛda asi ɛdan kumaa bi wɔ Tema mpoano a wɔde hwehwɛ ɛnam a wɔkra ba ɔman yi mu no mu ansa na wɔama kwan ama no akɔ dwa so.
Wɔkyerɛɛ mu sɛ, wɔhwɛ hunu sɛ wɔmfaa nnubɔne biara nhyɛɛ nam no anaasɛ ɔkwan a wɔfaa so de ɛnam no baeɛ no yɛ ɔkwan pa.
Wɔde kaa ho bio sɛ, nhwehwɛmu ahodoɔ a wɔyɛ no mu baako nso ne sɛ, wɔhwɛ sɛ mmoawa biara nni nam no mu. Yei nti, wɔde fa mifdie ahodoɔ mu hwehwɛ mu yie pa ara, na ɛkɔba sɛ wɔhunu mmoawa nketenkete biara wɔ nam no mu a, wɔmma kwan mma wɔmfa mma dwa so na mmom, wɔgye ne nyinaa kɔto gu baabi a ɛsɛ na ankɔfa ɔhaw biara amma.
Bio nso, wɔhwɛ anim sɛ nnipa a wɔkra nam ba ɔman yi mu no nyinaa de wɔn nsa bɛhyɛ nkrataa ase sɛdeɛ Amansan Apɔmuden Mmara a wɔyɛɛ no 2012 no, ne fa 99 nkyekyɛmu 851 kyerɛ no. Ɛhɔ ka sɛ, “Sɛ onipa bi mfaa ne nsa nhyɛɛ nkrataa ase sɛdeɛ mmara kyerɛ no a, ɔntumi nkra nnuane mma ɔman yi mu na ɔntumi mfa bi nkɔ amanɔne nso nkɔtɔn.”
Wɔde hokwan no hyɛɛ ɔmanfoɔ nyinaa bɔ sɛ, Asoeɛ a Wɔhwɛ Nnuane Ho Nsɛm so wɔ Ghana no bɛyɛ adwumaden pa ara sɛ wɔremma obi mfa asokwaa mmɛdane wɔn akyenkyena na ankɔfa ɔhaw biara ammrɛ ɔmanfoɔ no. Wɔkaa sɛ, wɔbɛhwɛ sɛ ɔmanfoɔ nyinaa bɛnya nnuane papa adi na wɔanya ɛnam papa nso awe wɔ afe 2022 buronya berɛ yi mu sɛdeɛ daa wɔyɛ no.
Afei, wɔsan hyɛɛ ɔmanfoɔ nyinaa sɛ, sɛ ɛkɔba sɛ wɔhunu sɛ aduane anaa ɛnam bi ho atɔ kyima wɔ edwa so a, wɔnyɛ ntɛm mmɛbɔ wɔn amanneɛ mma wɔntu ho anamɔn ntɛm sɛdeɛ ɛnkɔfa ɔhaw biara mma.
Megye di sɛ, sɛ yɛn nyinaa boa sɛdeɛ wɔaka no a, ɛbɛtumi ama Asoeɛ a Wɔhwɛ Nnuane Ho Nsɛm so wɔ Ghana no ayɛ wɔn adwuma yie na yɛn nso yɛatumi anya aduane pa adi na yɛanya ɛnam pa nso awe anya apɔmuden pa.
